Etelä-Karjalan hyvinvointialue suunnittelee hakevansa 83 miljoonaa euroa lisärahoitusta

Etelä-Karjalan hyvinvointialueen (Ekhva) lähettää valtioneuvostolle 83 miljoonan euron lisärahoitushakemuksen, mikäli aluehallitus hyväksyy esityksen ensi keskiviikkona 28.5.2025.

-Ekhva on varautunut kattamaan kaikki alijäämät vuoden 2028 loppuun mennessä taloussuunnitelmansa mukaisesti. Mutta hyvinvointialuelaki edellyttää edelleen vanhojen alijäämien kattamista vuoden 2026 loppuun mennessä. Lisäksi oikeuskansleri pitää tuoreessa päätöksessään lisärahoituksen hakemista ensisijaisena toimenpiteenä palvelujen turvaamiseksi. Kun alijäämien kattamisvelvoitteen aikatauluun ei ole tulossa muutosta, hyvinvointialueen rahoituspohjasta ensi vuodelle merkittävä osa menee laissa vaaditun alijäämien kattamisvelvoitteen täyttämiseen, hyvinvointialuejohtaja Sally Leskinen perustelee lisärahoituksen hakemista.

Lisärahoituksen hakeminen ei merkitse sitä, että Ekhva luopuisi sopeutusvelvoitteestaan. Esimerkiksi vuodelle 2025 suunnitellut sopeutustoimet näyttävät lähteneen toteutumaan suunnitellusti, ja ennusteen mukaan hyvinvointialue on onnistumassa kuluvan vuoden sopeutuksista.

Ilman lisämäärärahaa sopeutusten kurominen vuoden 2026 loppuun mennessä (vuoden 2028 sijaan) merkitsisi sitä, että hyvinvointialue rikkoisi lukuisia sisältölakeja, ei suoriutuisi järjestämistehtävästään eikä voisi taata asukkailleen perustuslain mukaisia riittäviä palveluita.

Aluehallituksen esitys luettavissa tästä linkistä.

Lisätietoja:

Sally Leskinen, hyvinvointialuejohtaja, sally.leskinen@ekhva.fi , p. 0400 497 418

Tiedote oikeuskanslerin päätöksestä